Ny studie av 1,3 mill kvinner: Dette beskytter hjertet like mye som trening
Moderat fysisk aktivitet (som husarbeid, sykling, hagearbeid) noen dager i uken er nok til å forebygge hjerteinfarkt, blodpropp og hjerneslag. Det viser en ny studie som er publisert i det anerkjente forskningstidsskriftet Circulation. Studien er basert på data av 1,3 millioner kvinner over ni år i Skottland og England. Forskningen viser at de som driver med moderat fysisk aktivitet to til tre ganger i uken er like godt beskyttet mot hjerte- og karsykdommer som de som trener fire til seks ganger i uken. Studien viser videre at de som driver med daglig hard aktivitet, har økt risiko for hjerte- og karsykdommer sammenlignet med dem som er moderat aktive . I studien er moderat fysisk aktivitet definert som gange, sykling, hage- eller husarbeid – aktivitet som får deg til få opp pulsenlitt.Folkehelseinstituttet (FHI) har sett på den nye studien for VG. – Dette fremstår som en omfattende og solid studie. Forskningen viser at det gir en stor helsegevinst å være moderat aktiv regelmessig. Men studien viser også at det ikke gir noen ekstra effekt å trene hardt flere ganger i uken. Det er en problemstilling det er viktig å følge opp med flere studier, sier professor og divisjonsdirektør i FHI, Knut-Inge Klepp, til VG. Han forklarer at studien understreker viktigheten av hverdagsaktivitet. Den er i tråd med norske anbefalinger for aktivitet. Helsedirektoratet mener det optimale er å være i moderat aktivitet minst 30 minutter om dagen, gjerne mer. – Hovedbudskapet er: Det er veldig viktig med fysisk aktivitet, og det er ikke skippertakene som teller, sier Klepp.Landsforeningen for hjerte- og lungesyke (LHL) har også sett på den nye studien. De synes den sensasjonell. – Dette er en gledelig nyhet som understreker det vi allerede vet: Alle typer aktivitet har en positiv helseeffekt. Også det man ikke tenker på som aktivitet; som husarbeid. Man må bli bevisst på at det er viktig å komme seg opp av sofaen, og bevege seg – men det bør ikke være hard trening, sier fysioterapeut og rådgiver i LHL, Margrethe Sellæg, til VG. Hun forklarer at stadig flere studier viser de positive helseeffektene av å være i moderat aktivitet: Det minsker risikoen for karsykdommer, for eksempel hjerte/karsykdommer og hjerne/karsykdommer, en del krefttyper og diabetes. – Selv om moderat aktivitet kan være like bra, må man ikke være redd for å trene skikkelig heller. De som får negative helseeffekter av trening, trener nok veldig, veldig mye, uten å gi kroppen tilstrekkelig hvile mellom øktene, sier Sellæg.Hennes beste tips for å unngå negativ helsekonsekvens av stillesitting er å ikke sitte mer enn 45 minutter av gangen, før du reiser deg og går i fem minutter. – Det enkleste er å begynne å gå. Det er en type aktivitet som også er tilgjengelig for veldig mange. Parker bilen litt lenger unna, og gå trappene, sier fysioterapeuten.
Du trenger ikke nødvendigvis trene for å beskytte hjertet - så lenge du er moderat aktiv i hverdagen. Det viser ny gigant-studie.